Document ID: 32011D0629

KOMMISSIONENS GENNEMFØRELSESAFGØRELSE
af 20. september 2011
om ændring af bilag D til Rådets direktiv 88/407/EØF for så vidt angår handel inden for Unionen med tyresæd afsendt fra tyrestationer og sædbanker
(meddelt under nummer K(2011) 6425)
(EØS-relevant tekst)
(2011/629/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 88/407/EØF af 14. juni 1988 om fastsættelse af de veterinærpolitimæssige krav i forbindelse med handelen inden for Fællesskabet med tyresæd og indførsel heraf (1), særlig artikel 17, stk. 2, og
ud fra følgende betragtninger:
(1)
Ved direktiv 88/407/EØF er der fastsat dyresundhedsbetingelser for blandt andet handel inden for Unionen med tyresæd samt standarddyresundhedscertifikater til brug ved handel med denne vare.
(2)
Ved direktiv 88/407/EØF, som ændret ved Rådets direktiv 2008/73/EF (2), er der indført en forenklet procedure for udarbejdelse af lister over tyrestationer og sædbanker i medlemsstaterne.
(3)
Endvidere skal medlemsstaterne i henhold til direktiv 88/407/EØF gøre indførsel af tyresæd betinget af forelæggelse af et sundhedscertifikat, der er udfærdiget af en embedsdyrlæge i den sædopsamlende medlemsstat i overensstemmelse med bilag D. I dette bilag er der fastsat tre forskellige standarddyresundhedscertifikater, D1, D2 og D3, til brug ved handel inden for Unionen med tyresæd.
(4)
Bilag D til direktiv 88/407/EØF bør derfor ændres for at tage hensyn til den forenklede procedure for udarbejdelse af lister over tyrestationer og sædbanker i medlemsstaterne.
(5)
Kommissionens afgørelse 2010/470/EU (3) fastlægger standardsundhedscertifikater til brug ved handel inden for Den Europæiske Union med sæd, æg og embryoner fra dyr af heste-, fåre- og gedearter samt med æg og embryoner fra svin. Formålet med afgørelsen var at sikre fuld sporbarhed for de pågældende varer, der opsamles på godkendte sædopsamlingsstationer og afsendes fra en godkendt sædbank, uanset om sidstnævnte er en del af en sædopsamlingsstation, der er godkendt under et andet godkendelsesnummer.
(6)
Af hensyn til sammenhængen i EU-lovgivningen bør der i standarddyresundhedscertifikaterne til brug ved handel inden for Unionen med tyresæd tages hensyn til strukturen i de standardsundhedscertifikater, der er fastlagt i afgørelse 2010/470/EU.
(7)
Navnlig standarddyresundhedscertifikatet i bilag D3 vedrører handel inden for Unionen med tyresæd og lagre af tyresæd, der afsendes fra tyrestationer eller sædbanker.
(8)
For at sikre fuld sporbarhed for varerne bør standarddyresundhedscertifikatet i bilag D3 suppleres med yderligere krav vedrørende udstedelse af certifikater, og det må kun anvendes ved handel med sæd, der opsamles på en tyrestation og afsendes fra en sædbank, uanset om sidstnævnte er en del af en tyrestation, der er godkendt under et andet godkendelsesnummer.
(9)
Det er også nødvendigt at ændre datoerne i titlerne i certifikaterne i bilag D2 og D3 vedrørende lagre af sæd, der er opsamlet, behandlet og opbevaret inden den 31. december 2004, for at afspejle bestemmelserne i artikel 2, stk. 1 og 2, i Rådets direktiv 2003/43/EF af 26. maj 2003 om ændring af direktiv 88/407/EØF om fastsættelse af de veterinærpolitimæssige krav i forbindelse med handelen inden for Fællesskabet med tyresæd og indførsel heraf (4).
(10)
Desuden bør standardsundhedscertifikaterne i bilag D1 og D2 tilpasses strukturen i standardsundhedscertifikaterne i afgørelse 2010/470/EU.
(11)
Bilag D til direktiv 88/407/EØF bør således ændres i overensstemmelse hermed.
(12)
For at undgå handelsforstyrrelser bør det i en overgangsperiode under visse betingelser tillades at anvende dyresundhedscertifikater udstedt i overensstemmelse med bilag D til direktiv 88/407/EF, der finder anvendelse indtil 31. oktober 2011.
(13)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Bilag D til direktiv 88/407/EØF erstattes af teksten i bilaget til denne afgørelse.
Artikel 2
I en overgangsperiode indtil den 31. december 2011 kan medlemsstaterne tillade handel med tyresæd og lagre af tyresæd, der ledsages af et dyresundhedscertifikat, der er udstedt senest den 31. oktober 2011 i overensstemmelse med standardcertifikaterne i bilag D til direktiv 88/407/EØF, der finder anvendelse indtil den 31. oktober 2011.
Artikel 3
Denne afgørelse anvendes fra den 1. november 2011.
Artikel 4
Denne afgørelse er rettet til medlemsstaterne.
Udfærdiget i Bruxelles, den 20. september 2011.

Labels: 7
3
6